FI Euroopan unionin virallinen lehti C 115/34

Kuulemismenettelystä vastaavan neuvonantajan loppukertomus COMP/M.3868 — DONG/Elsam/Energi E2

(laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen (2001/462/EY, EHTY) 15 artiklan mukaisesti — EYVL L 162, 19.6.2001, s. 21)

(2007/C 115/06)

Ehdotettu yrityskeskittymä

Komissio vastaanotti 13. syyskuuta 2005 neuvoston asetuksen (ETY) N:o 139/2004 (1) (jäljempänä ’sulautuma-asetus’) 4 artiklan mukaisen ilmoituksen ehdotetusta yrityskeskittymästä, jolla tanskalainen kaasuyhtiö DONG hankkii sulautuma-asetuksen 3 artiklan 1 kohdan b alakohdassa tarkoitetun määräysvallan kahdessa merkittävässä tanskalaisessa voimalaitoksessa (lännessä Elsam, idässä Energi E2) ja kahdessa sähkönjakeluyrityksessä, København Energi ja Frederiksberg Elnet (neljään viimeksi mainittuun yritykseen viitataan jäljempänä ilmaisulla ’muut osapuolet’).

Menettelyn aloittaminen ja keskeisten asiakirjojen toimittaminen

Tutkinnan ensimmäisen vaiheen lopussa komissio totesi, että yrityskeskittymä aiheutti vakavia epäilyjä sen soveltuvuudesta yhteismarkkinoille ja ETA-sopimuksen toimintaan. Sen vuoksi komissio aloitti 18. lokakuuta 2005 sulautuma-asetuksen 6 artiklan 1 kohdan c alakohdan mukaisen menettelyn.

DONG sai 7. marraskuuta 2005 luvan tutustua komission hallussa oleviin keskeisiin asiakirjoihin kilpailupääosaston laatiman, EY:n yrityskeskittymien valvontamenettelyihin liittyviä parhaita käytänteitä koskevan asiakirjan Best Practices on the conduct of EC merger control proceedings 7.2 luvun mukaisesti.

Väitetiedoksianto ja osapuolten vastaukset

DONGille lähetettiin väitetiedoksianto 19. joulukuuta 2005. Muille osapuolille toimitettiin väitetiedoksiannosta teksti, josta oli poistettu luottamukselliset tiedot. Pian tämän jälkeen osapuolille myönnettiin lupa tutustua komission hallussa oleviin asiakirjoihin. DONGia pyydettiin toimittamaan vastauksensa 9. tammikuuta 2006 mennessä. DONG ja muut osapuolet toimittivat yhteisen vastauksen 5. tammikuuta 2006.

DONG ilmoitti 5. tammikuuta toimitetussa vastauksessa, että DONGin ja muiden osapuolten oli vaikea vastata komission väitetiedoksiannossa esittämiin huomautuksiin, koska komissio ei anna mahdollisuutta tutustua kaikkiin sen hallussa oleviin asiakirjoihin. Vastauksessa täsmennettiin vielä, että kolmansien osapuolten esittämiä huomautuksia ei ollut laadittu tyydyttävällä tavalla, ja DONGin ja muiden osapuolten oli näin ollen vaikea tutkia ja arvioida asiakirjoja asianmukaisesti. Ilmoitin DONGille 16. tammikuuta 2006 päivätyllä kirjeellä, että tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen (2001/462/EY, EHTY) (2) 8 artiklan nojalla osapuolilla on oikeus esittää perusteltu pyyntö päästä tutustumaan asiakirjoihin yhdessä minun kanssani, jos ne katsovat, etteivät ole saaneet kaikkia tarvittavia tietoja, jotka niillä on oikeus saada vastauksensa laatimiseksi. DONG ei vastannut kirjeeseeni.

DONG tai muut osapuolet eivät pyytäneet tilaisuutta esittää omat näkemyksensä suullisessa kuulemisessa.

Kolmannen osapuolen osallistuminen

Pyynnöstä hyväksyin 22. joulukuuta 2005 yrityksen Naturgas Fyn Group neuvoston asetuksen (EY) 139/2004 18 artiklan 4 kohdan mukaiseksi kolmanneksi osapuoleksi. Sille toimitettiin väitetiedoksiannosta teksti, josta oli poistettu luottamukselliset tiedot.

Sitoumukset ja markkinatestin tulokset

DONG ehdotti sitoumuksia 30. tammikuuta 2006. Ehdotetuille sitoumuksille 1. helmikuuta 2006 aloitetun markkinatestin tulokset olivat ristiriitaisia. Ongelmia havaittiin erityisesti suunniteltuun kaasukapasiteetin vapauttamisohjelmaan liittyvän kaksivaiheisen huutokauppamenettelyn tehokkuudessa. Ehdotettuja sitoumuksia muutettiin tämän vuoksi. Minua ei ole pyydetty vahvistamaan markkinatestin puolueettomuutta.

Päätösluonnos ja kuulluksi tulemista koskevan oikeuden noudattaminen

Ehdotettujen sitoumusten ja markkinatestin tuloksista tehdyn analyysin perusteella päätösluonnoksessa todetaan, että ehdotettu keskittymä soveltuu yhteismarkkinoille ja ETA-sopimuksen toimintaan.

Edellä olevan perusteella katson, että kaikkien menettelyyn osallistuneiden oikeutta tulla kuulluksi on noudatettu.

Bryssel 21. helmikuuta 2006. Serge DURANDE

(1) EUVL L 24, 29.1.2004, s. 1.

(2) EYVL L 162, 19.6.2001, s. 21.